als_Latn dik_Latn sag_Latn
Klubi bardheblu ka lëshuar një deklaratë për shtyp mbas marrjes së lajmit se tifozeria e tyre mund të marrë pjesë në derbin e 8 dhjetorit. Deklarata vijon më poshtë:
“KF Tirana njofton të gjithë tifozët bardheblu nëpërmjet kësaj deklarate për mediat se të hënën në orën 18:00, stadiumi kombëtar “Qemal Stafa” do të jetë i hapur edhe për tifozët e Tiranës në ndeshjen me Partizanin. Një lajm mjaft i mirë ky që ka ardhur nëpërmjet fjalëve të presidentit të Federatës Shqiptare të Futbollit Armando Duka, thënë sot në mesdite për mediat. KF Tirana e ka mirëpritur këtë lajm që i shërben kësaj loje për ti shtuar bukurinë dhe sidomos kësaj ndeshje që ka funksionin e kopertinës së futbollit shqiptar. I shërben gjithashtu qytetit të Tiranës që nuk meriton dënime kolektive. KF Tirana vlerëson vullnetin pozitiv të treguar nga kreu i FSHF-së për një vendim që i shërben jo vetëm tifozëve të Tiranës por të gjithë shqiptarëve. Klubi do të bashkëpunojë me tifozerinë bardheblu për të siguruar mbarëvajtjen e këtij takimi dhe në vazhdim. KF Tirana do të punoj shumë për të shmangur të gjithë problematikën e arkivuar dhe lënë pas në këtë sezon. KF Tirana beson se Komisioni i Apelit do të rishohi vendimin e dhënë nga Komisioni i Disiplinës për të ndihmuar futbollin të bëj hapa përpara. KF Tirana fton tifozerinë bardheblu të rikthehet në stadium e shumtë në numër, me pasionin e pashtershëm për të ndihmuar skuadrën. Klubi do të bashkëpunoje me Federatën Shqiptare të Futbollit, klubin e Partizanit si skuadra organizatore e kësaj ndeshje, Forcat e Rendit dhe drejtorinë e stadiumit “Qemal Stafa” për të kontribuar maksimalisht që derbi i të hënës të zhvillohet në kushte ideale e me korrektësinë maksimale si në fushë po ashtu edhe në tribuna. KF Tirana do të komunikoje të gjitha detajet organizative për këtë ndeshje në ditët në vazhdim.”
als_Latn als_Latn